KOMISIJAS ZIŅOJUMS

2005. gada 20. decembra Regula (EK) Nr. 2173/2005 par FLEGT licencēšanas sistēmas izveidi kokmateriālu importam Eiropas Kopienā

Gada kopsavilkuma ziņojums par 2016. gadu

1. Ievads

Eiropas Savienība (ES) 2005. gadā pieņēma 2005. gada 20. decembra Regulu (EK) Nr. 2173/2005 par FLEGT licencēšanas sistēmas izveidi kokmateriālu importam Eiropas Kopienā (turpmāk “FLEGT regula”), un tā bija daļa no centieniem īstenot 2003. gada ES Rīcības plānu meža tiesību aktu ieviešanai, pārvaldībai un tirdzniecībai (FLEGT). 2008. gadā Komisija pieņēma arī īstenošanas Regulu (EK) Nr. 1024/2008 , ar ko nosaka sīki izstrādātus FLEGT regulas īstenošanas pasākumus.

FLEGT regula nosaka noteikumus par to, kā, noslēdzot brīvprātīgus partnerattiecību nolīgumus (VPA) ar kokmateriālu ražotājvalstīm, īstenojama FLEGT licencēšanas sistēma, kā arī prasību, ka koksnes izstrādājumus, kuru izcelsme ir FLEGT partnervalstīs, importēt ES drīkst vienīgi tad, ja uz tiem attiecas FLEGT licence.

FLEGT licencēšanas sistēma kļuva darbotiesspējīga 2016. gada 15. novembrī, un FLEGT licencēšana sākās Indonēzijā. Indonēzija bija vienīgā FLEGT partnervalsts, kurā 2016. gadā darbojās šāda sistēma.

FLEGT regulas 8. panta 3. punktā noteikts, ka Komisijai, pamatojoties uz informāciju, ko dalībvalstis saskaņā ar 8. panta 1. punktu sniegušas gada ziņojumos par iepriekšējo kalendāro gadu, ir jāsagatavo gada apkopojuma ziņojums, kas jādara publiski pieejams.

Lai dalībvalstīm atvieglotu ziņošanu, Komisija saskaņā ar 8. panta 2. punktu ir izstrādājusi ziņojuma formu. Minētā forma tika saskaņota ar dalībvalstīm FLEGT ekspertu grupā. Lai atvieglotu FLEGT licencēšanas sistēmas uzraudzību, šī forma aptver ne vien datus, kas prasīti 8. panta 1. punktā, bet arī svarīgu informāciju par dalībvalstu galvenajiem pienākumiem, kas noteikti FLEGT regulā (piem., norīkotā kompetentā iestāde vai iestādes, sodi), kā arī informāciju par FLEGT licencēšanas sistēmas īstenošanas praktiskajiem aspektiem.

Šajā ziņojumā ir analizēti pirmie gada ziņojumi, ko dalībvalstis iesniegušas par FLEGT licencēšanas sistēmas īstenošanu 2016. gadā, un tas aptver laikposmu no 2016. gada 15. novembra līdz 31. decembrim. Analīzē sniegta informācija par to, kā FLEGT regula tiek īstenota visā ES, un izklāstīti secinājumi un nākamie soļi.

Detalizētāku analīzi par valstu ziņojumiem Komisijai sagatavojis konsultants UNEP-WCMC. Tajā ir sniegta sīkāka informācija, un tā ir pieejama Komisijas tīmekļa vietnē.

2.Pamatinformācija

Nelikumīga mežizstrāde ir izplatīta problēma, kas rada nopietnas bažas starptautiskā mērogā. Tai ir postoša ietekme uz dažiem no vērtīgākajiem atlikušajiem pasaules meža masīviem, kā arī uz cilvēkiem, kas tajos dzīvo un izmanto meža resursus. Tā veicina tropu mežu izciršanu un meža degradāciju, kas, iespējams, rada 7–14 % no kopējām cilvēka darbības izraisītajām CO2 emisijām; tā apdraud bioloģisko daudzveidību un kavē meža ilgtspējīgu apsaimniekošanu, nelabvēlīgi ietekmē nabadzības mazināšanu, ilgtspējīgu un iekļaujošu ekonomisko izaugsmi un attīstības ilgtspēju, kā arī apdraud to tirgus dalībnieku komerciālo dzīvotspēju, kuri darbojas saskaņā ar piemērojamajiem tiesību aktiem.

2003. gada FLEGT rīcības plānā ir izklāstīta ES atbilde uz jautājumu, kā, uzlabojot meža pārvaldību, stiprinot tiesību aktu izpildes nodrošināšanu un sekmējot tirdzniecību ar likumīgi iegūtiem kokmateriāliem un koksnes izstrādājumiem, iespējams apkarot nelikumīgu mežizstrādi un ar to saistīto tirdzniecību.

FLEGT licencēšanas sistēma, kas izveidota ar mērķi nodrošināt to, ka no šajā sistēmā iesaistītajām valstīm tiek eksportēti tikai likumīgi izstrādāti kokmateriāli, ir viens no galvenajiem FLEGT rīcības plāna elementiem. FLEGT licencēšanas sistēma tiek īstenota, noslēdzot VPA ar kokmateriālu ražotājvalstīm.

Saskaņā ar FLEGT VPA eksportētājas valstis izstrādā sistēmas, kas ļauj verificēt uz ES eksportējamo kokmateriālu likumību, un licencēšanas sistēmu, kas ļauj pārliecināties par to, ka ES importētie kokmateriāli ir iegūti saskaņā ar partnervalsts tiesību aktu prasībām, kas izklāstītas attiecīgajā FLEGT VPA.

FLEGT licencēšanas sistēmas izstrādājumu tvērumā ietilpst pamatsaraksts ar obligātajiem izstrādājumiem, kas uzskaitīti FLEGT regulas II pielikumā, kā arī valstij specifiski papildu izstrādājumi, kas jāuzskaita III pielikumā (atbilstoši izstrādājumu tvērumam, kas saskaņots attiecīgajā VPA).

Patlaban ir noslēgti 6 VPA – ar Kamerūnu, Centrālāfrikas Republiku, Ganu, Indonēziju, Libēriju un Kongo Republiku. Turpinās sarunas ar vēl 9 partnervalstīm, proti, ar Kongo Demokrātisko Republiku, Kotdivuāru, Gabonu, Gajānu, Hondurasu, Laosu, Malaiziju, Taizemi un Vjetnamu.

FLEGT VPA starp ES un Indonēziju stājās spēkā 2014. gada 1. maijā . Tas nodrošina satvaru, iestādes un sistēmas, kas vajadzīgas FLEGT licencēšanas sistēmai Indonēzijā. Tas nosaka piegādes ķēdes kontroles, tiesiskās atbilstības satvaru un prasības, kā veicama neatkarīga revīzija attiecībā uz sistēmu, ko sauc par Kokmateriālu likumības nodrošināšanas sistēmu (TLAS) jeb indonēziešu valodā “Sistem Verificasi Legalitas Kayu (SVLK)”.

Pēc tam, kad Indonēzijas TLAS saņēma pozitīvu kopīgu novērtējumu, Indonēzija kļuva par pirmo valsti, kurā darbojas FLEGT licencēšanas sistēma (no 2016. gada 15. novembra). Saskaņā ar FLEGT regulas 10. panta 1. punktu un 10. panta 3. punktu lēmums sākt FLEGT licencēšanas sistēmas darbību Indonēzijā lika ar Komisijas deleģēto regulu grozīt FLEGT regulas I un III pielikumu, lai Indonēziju un tās Licencēšanas informācijas vienību (LIU) iekļautu I pielikumā dotajā sarakstā “Partnervalstis un to norīkotās licenču izdevējas iestādes” un FLEGT licencēšanas sistēmas aptvertos izstrādājumus – III pielikumā dotajā sarakstā “Koksnes izstrādājumi, kuriem FLEGT licencēšanas sistēmu piemēro vienīgi saistībā ar attiecīgajām partnervalstīm”. Tas attiecas uz lielāko daļu izstrādājumu, kas ietilpst ES Kokmateriālu regulas darbības jomā, kā arī uz mēbelēm, koksnes kurināmo, koka darbarīkiem, koka iepakojuma materiālu, namdaru un būvgaldnieku darinājumiem, celulozi, papīru un papīra izstrādājumiem, virtuves un galda piederumiem, kā arī uz papildu izstrādājumiem, kas uzskaitīti Indonēzijas un ES VPA I pielikumā . No Indonēzijā ieviestās FLEGT licencēšanas sistēmas piemērošanas jomas ir izslēgti divi izstrādājumu veidi: 1) rotangpalmas un bambusa izstrādājumi un 2) papīrs, kas izgatavots no nekoksnes vai reciklētām izejvielām. Turklāt jāpiebilst, ka daudzus izstrādājumus (piem., apaļkokus), kuri principā ietilpst FLEGT licencēšanas sistēmas darbības jomā, aizliedz eksportēt Indonēzijas tiesību akti un saskaņā ar VPA 4. pantu tiem nevar izdot FLEGT licenci, tāpēc tos nevar importēt ES.